Bjarni Benediktsson formaður Sjálfstæðisflokksins segir Áslaugu Örnu Sigurbjörnsdóttur vera einn efnilegasta stjórnmálamann Íslands . Þá sé spennandi að hleypa ungu fólki í fremstu línu íslenskra stjórnmála en Áslaug Arna verður yngst kvenna til að gegna ráðherraembætti á Íslandi . Þingflokkur Sjálfstæðisflokksins kom saman til tveggja funda í Valhöll í dag . Á þeim fyrri var farið yfir þingmál vetrarins en á hinum síðari sem hófst klukkan fimm tilkynnti Bjarni Benediktsson formaður flokksins hver tæki við dómsmálaráðuneytinu . „ Já , ég gerði tillögu hér í þingflokknum um að Áslaug Arna Sigurbjörnsdóttir yrði næsti dómsmálaráðherra og það var afgreitt og samþykkt . ” Hvers vegna hún ? „ Áslaug er einn efnilegasti stjórnmálamaður Íslands . Hún hefur komið af miklum krafti inn í þingið og stýrt af öryggi og festu stórri nefnd í þinginu . Það er þess vegna vel hægt að treysta henni fyrir embætti dómsmálaráðherra , ” sagði Bjarni að loknum þingflokksfundi . Þá væri spennandi að hleypa ungu fólki að í fremstu línu stjórnmálanna . Þórdís Kolbrún Gylfadóttir ferðamála , iðnaðar og nýsköpunarráðherra tók við embætti dómsmálaráðherra til bráðabirgða þegar Sigríður Andersen sagði af sér um miðjan mars vegna niðurstöðu Mannréttindadómstóls Evrópu um skipan hennar á dómurum í Landsrétt . Margir vonarbiðlar voru um ráðherraembættið , þeirra á meðal Birgir Ármannsson þingflokksformaður . „ Það var erfitt að velja á milli þeirra sem komu til greina . Birgir Ármannsson var sannarlega einn þeirra sem kom til greina . Brynjar Níelsson augljóslega og svo framvegis . Ég ætla ekki að fara að nefna hér einhvern tæmandi lista , ” segir Bjarni . Sigríður Andersen væri frábær stjórnmálamaður sem nyti fulls traust formannsins . „ Þetta er bara niðurstaða í þessu tiltekna máli um að hún komi ekki aftur í dómsmálaráðuneytið , að minnsta kosti ekki að sinni , ” sagði Bjarni og reiknar með að Sigríður taki að sér trúnaðarstörf í þinginu en hún hefur ekki gegnt nefndarstörfum frá því hún lét af embætti ráðherra . Áslaug Arna verður yngst kvenna til að gegna ráðherraembætti en hún verður 29 ára í nóvember . Í Reykjavík síðdegis á Bylgjunni sagði hún formanninn hafa upplýst sig um að hún yrði næsti dómsmálaráðherra rétt fyrir þingflokksfundinn klukkan fimm . „ Ég er afskaplega þakklát fyrir þetta tækifæri að fá að gegna þessu mikilvæga tækifæri og þakklát fyrir það traust sem mér er sýnt með þessu , ” sagði Áslaug Arna sem verður kominn heim frá Finnlandi í tæka tíð á morgun til að sækja ríkisráðsfund á Bessastöðum klukkan fjögur . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .